Éves szöveges értékelés - BÁH 2008.

**BEVÁNDORLÁSI ÉS ÁLLAMPOLGÁRSÁGI HIVATAL**  
Szám: 106-G-10853/     / 2009.

**Szöveges értékelés**

**a Bevándorlási és Állampolgársági Hivatal 2008. évi költségvetési beszámolójához**

**1. Feladatkör tevékenység:**

A Bevándorlási és Állampolgársági Hivatal a Magyar Köztársaság 2008. évi költségvetésről szóló 2007. évi CLXIX. törvényben a XIV. Igazságügyi és Rendészeti Minisztérium fejezetben 1000. önálló címként szerepelt.  
A címhez 4 önállóan gazdálkodó, az előirányzatok feletti rendelkezés szempontjából teljes jogkörrel rendelkező intézmény tartozik.  
1. Bevándorlási és Állampolgársági Hivatal                    
törzskönyvi azonosító:722744  
2. Befogadó Állomás Békéscsaba  
törzskönyvi azonosító: 720872  
3. Befogadó Állomás Bicske  
törzskönyvi azonosító: 720861  
4. Befogadó Állomás Debrecen  
törzskönyvi azonosító: 722612  
A Hivatal honlapjának címe: [www.bevandorlas.hu](http://www.bevandorlas.hu/)

A Bevándorlási és Állampolgársági Hivatal **szakmai tevékenysége** során  
-  ellátja a magyar állampolgárságról szóló jogszabályokban hatáskörébe utalt feladatokat, valamint előkészíti az igazságügyi és rendészeti miniszter hatáskörébe tartozó állampolgársági döntéseket;  
-  ellátja a hazai anyakönyvezéssel kapcsolatos, az anyakönyvekről, a házasságkötésről és a névviselésről szóló jogszabályokban megállapított feladatokat;  
- idegenrendészeti hatóságként ellátja a jogszabályokban a hatáskörébe utalt idegenrendészeti feladatokat;  
-  menekültügyi hatóságként ellátja a jogszabályokban a hatáskörébe utalt menekültügyi feladatokat;  
-  központi vízumhatóságként kapcsolatot tart más schengeni államok központi hatóságaival, a SIS-jelzésekkel összefüggésekben megkereséssel él a nemzeti SIRENE iroda felé, illetve erre vonatkozó megkeresésekre reagál;  
-  útlevélhatóságként ellátja a bevándorolt, letelepedett jogállású személy és hontalan úti okmányával kapcsolatos hatósági feladatokat, a menekültként elismert személyek kétnyelvű úti okmányával, az oltalmazottként elismert személyek úti okmányával, továbbá a menedékesek úti okmányával összefüggő hatósági feladatokat;  
-  ellátja az országinformáció szolgáltatásért felelős szerv (országinformációs központ) jogszabályban meghatározott feladatait;  
-  végrehajtja a migrációs tárgyú nemzetközi szerződésekből adódó feladatokat, felügyeli és koordinálja a visszafogadási egyezmények végrehajtását, engedélyezi a hatósági kísérettel történő átszállításokat;  
-  kapcsolatot tart a migrációs kérdésekkel foglalkozó nemzetközi szervezetekkel.

A Hivatal 2008. évi tevékenységét a menedékjogról szóló 2007. évi LXXX. törvény (továbbiakban: Met) 2008. január 1-ei hatálybalépésével, valamint a hazai anyakönyvezéssel, továbbá a szabad mozgás és tartózkodás jogával rendelkező személyek beutazásáról és tartózkodásáról szóló 2007. évi I. törvény, valamint a harmadik országbeli állampolgárok beutazásáról és tartózkodásáról szóló 2007. év II. törvény és végrehajtási rendeleteinek zökkenőmentes alkalmazásával, a jogalkalmazás egységességének biztosításával, a schengeni csatlakozásból adódó sokrétű feladatok végrehajtása határozta meg.

* Az elmúlt évi tevékenységben prioritást kapott az **új menedékjogi jogszabályok végrehajtása** és ehhez kapcsolódóan az **intézményrendszer** teljes **átalakítása,** a menekültügyi és az idegenrendészeti szakterület együttműködésének összehangolása.

A menekültügyi intézményrendszer új menedékjogi jogszabályoknak megfelelő átalakítása során, a költségvetési lehetőségekhez igazodó legtakarékosabb és legoptimálisabb megoldást választva **megoldottuk a befogadó állomások specializációját**. Ennek értelmében a Békéscsabai Befogadó Állomás az előzetes vizsgálat helyszíne, a Debreceni Befogadó Állomáson történik az érdemi eljárás, a Bicskei Befogadó Állomás felel az ügyfelek előintegrációjáért. Az új jogszabályokra tekintettel, az előszűrő állomás funkcióját ellátó Békéscsabai Befogadó Állomáson kialakítottuk a **befogadás feltételeit**, gondoskodnunk kellett az **őrzés-védelem** feltételeinek erősítéséről (nyílászárók vasráccsal való ellátása, főbejárati zsilipkapus rendszer kialakítása, kerítés magasítása), végrehajtottuk az ügyfelek befogadó állomások közötti átköltöztetését. A jogszabályi módosításokat követően Nagykanizsáról a Bicskei Befogadó Állomáson helyeztük el az egyre növekvő létszámú kísérő nélküli kiskorúakat. A befogadó állomások a csökkentett állományi létszámmal nehezen birkóznak meg a struktúraváltásból adódó feladatokkal, a növekvő ellátotti létszámmal különösen a szociális munka terén, erre tekintettel a központi státuszok terhére 3 fővel megnöveltük a szociális munkások, 1 fővel pedig a szakápolók számát.

* A jogszabályi változásokkal     párhuzamosan, folyamatosan végeztük a **Menekültügyi     Információs Rendszer** koncepcionális átalakítását, felülvizsgáltuk és     fejlesztettük a menekültügyi statisztikai adatgyűjtési rendszert is.     Kidolgozásra került az **egységes     statisztikai lekérdező rendszer**, összekapcsolásra került a **tartózkodási** és az **IDTV rendszer**, ezáltal egyszeri     adatrögzítést tudunk biztosítani.
* Az állampolgársági szakterület     vonatkozásában kiemelt feladatként kezeltük a **hazai anyakönyvezés** területén felhalmozódott **ügyhátralék feldolgozását**,     valamint a honosítási és a visszahonosítási ügyintézés során a **döntés-előkészítő folyamatok** **felgyorsítását**. A hazai     anyakönyvezési feladatok nagyságrendjére tekintettel a hazai anyakönyvi     osztály létszámát más szervezeti egységektől történt átcsoportosítással 7     fővel megerősítettük, emellett az év során folyamatosan éltünk a Ktv.     szabályai szerinti átirányítás lehetőségével. Erőfeszítéseink     eredményeként befejeztük a hazai anyakönyvezési feladatok 2007. évi     átvételével együttjáró tetemes ügyhátralék feldolgozását és biztosítani     tudtuk, hogy az ügyintézés a kérelmek számának jelentős mértékű növekedése     ellenére is alapvetően a törvényes határidőn belül történjen.
* A schengeni térséghez történt     csatlakozás jelentős mértékben érintette a Hivatal vízumkiadással     kapcsolatos feladatait, melyek végrehajtása érdekében szervezet     korszerűsítést és jelentős informatikai fejlesztést kellett     végrehajtanunk. Kiépítettük a tagállamokkal történő együttműködés     feltételeit, amelynek eredményeként a **schengeni     vízumkiadás** a követelményeknek megfelelően eredményesen folyik.

Az **idegenrendészeti hatósági feladatok** ellátása során a fő figyelmet a szolgáltató jelleg erősítésére, a gyors ügyintézésre, emellett a jogsértő külföldiekkel szembeni hatékonyabb fellépésre fordítottuk.

* A Hivatal 2008-ban     menekültügyi-integrációs, idegenrendészeti és informatikai fejlesztési     célokat támogató uniós pályázatokra 32 projekt tervet nyújtott be, amelyek     többségét 2009-ben kell megvalósítanunk. Az elmúlt évben az **Európai Menekültügyi Alapból 7     projektet** valósítottunk meg **92     millió Ft**

összköltségvetéssel. Ezek többsége a menekülteket befogadó     állomásokon került végrehajtásra, és az állomásokon elhelyezett külföldiek     életkörülményeinek javítását szolgálta.

* A Hivatal **szakmai feladatai** összességében 2008-ban **növekedtek**, regisztrált iratforgalmunk meghaladta az 520     ezret.

**2. A 2008. évi előirányzatok alakulása**

A Bevándorlási és Állampolgársági Hivatal részére az Országgyűlés 2008. évre **5.718,1 millió** **Ft-**os **kiadási**, **5.463,7 millió Ft**-os állami **támogatási előirányzatot** és **254,4 millió Ft-os működési bevételi előírást**állapított meg.  
Év közben a **Kormány döntése alapján** a központi költségvetésből cím szinten személyi juttatásokra **352,1 millió Ft**, munkaadókat terhelő járulékokra **85,2 millió Ft**, dologi kiadásokra **352,2 millió Ft**, összesen **789,5 millió Ft** támogatásban részesültünk.  
Fejezeti  hatáskörben  végrehajtott  módosítások  a  személyi  juttatásokat  és   járulékokat   **2,8 millió Ft**-tal emelték, a dologi kiadásoknál **10,9 millió Ft**-tal csökkentették a kiadási lehetőségeket.  
Az előző évről áthozott lekötött pénzmaradványok, EMA támogatások, egyéb pénzeszköz átvételek a kiadási lehetőségünket **355 millió Ft**-tal növelték.  
A módosítások együttes hatására a Hivatal 2008. évi módosított kiadási előirányzata meghaladta a **6.853,9 millió Ft**-ot, mely az eredeti előirányzathoz viszonyítva 19,9 %-os növekedést mutat.

A **személyi juttatások** kiemelt kiadási előirányzata **2.968,5 millió Ft**, a felhasználás **2.917,6** **millió Ft**, mely 98,5 %-os felhasználásnak felel meg. A kiemelt előirányzatban jelentkező maradvány a köztisztviselők teljesítményértékelése alapján kifizetett jutalmaknak a munkavállalókat terhelő adó és járuléklevonásaiból, a december havi tolmácsolási díjakból tevődik össze.

A munkaadói **járulékok** felhasználása 95,3 %, a **40,3 millió Ft**-os előirányzat maradvány a teljesítményértékelésre kifizetett jutalom után képződő lekötött keret.

A **dologi kiadásokra** fordítható források volumene meghaladta a **2.430,5 millió Ft**-ot, melyből a tényleges felhasználás összege **2.176,5 millió Ft.** Az előirányzat maradványt csökkenti a bevételi lemaradás, a tényleges előirányzat maradvány **72,0 millió Ft**, mely teljes egészében kötelezettségvállalással terhelt.

A befogadó állomásokon az átlagos **ellátotti létszám** a 2007. évi bázishoz viszonyítva 673 főre, **42,5 %-kal növekedett**.  
A dologi kiadások csak folyamatosan elrendelt és ellenőrzött takarékossági intézkedések mellett tudták biztosítani a befogadó állomások zavartalan működését.

A Met., valamint annak végrehajtási rendelete **jelentős mértékben megemelte**, illetve **kibővítette** az adható **pénzbeli ellátások** és **támogatások** **összegét és körét**. A 2007. évhez viszonyítva   a   rendszeres  létfenntartási  támogatások   **43 %-kal**,  a lakhatási támogatások **189 %-kal**, az egységes letelepedési segélyek **63 %-kal** az egészségügyi ellátások költségei pedig **46 %-kal** emelkedtek. Tekintettel arra, hogy mindehhez a Hivatal **költségvetési többletforrást nem kapott,** csak rendkívül szigorú mérlegelés alapján és csak a legrászorultabbak esetén tudta biztosítani az igényelt támogatásokat.  
A Hivatal részére biztosított **felhalmozási előirányzatok** terhére valamennyi munkahelyen lecseréltük a 4 évnél idősebb számítógépeket, a munkahelyeket korszerű LCD monitorokkal láttuk el. A jogszabályi változások szükségessé tették az informatikai szakrendszerek felülvizsgálatát és módosítását, ennek megfelelően a Hivatal szoftverfejlesztésekre 2008-ban **24,0 millió Ft**-ot, gépek berendezések vásárlására **18,5 millió Ft**-ot, a hét évesnél idősebb gépjárművek amortizációs cseréjére **37,4 millió Ft**-ot fordított.  
Békéscsabán és Debrecenben a befogadó állomások épületeinek külső hőszigetelésére, az alacsony hatásfokú fűtési rendszer korszerűsítésére került sor. Az elmúlt időszakban megkezdtük Egerben és Nyíregyházán az új ügyfélszolgálati iroda kivitelezését, valamint elkészült a Budafoki úton a korszerű melegítő konyha és étterem.

**3. Bevételek alakulása**

A Hivatal bevételi eredeti előirányzata**254,4 millió Ft** volt, a módosított előirányzat **535,4** **millió Ft**, a teljesítés **358,2 millió Ft**. A Hivatal hatósági tevékenysége során a jogszabályok szerint az eljárási díjakat illetékbélyegben kell leróni, a befogadó állomásokon elhelyezettek részére pedig ingyenesen kell az ellátást biztosítani. Az intézményi bevételünk így az alkalmazottak által fizetett díjakból, illetve a befogadó állomások konyhai szabad kapacitásának kihasználásából keletkezik, ezen bevételek azonban jelentősen alacsonyabbak, mint a bevételi előírásunk.  
A bevételek között az egyik jelentős rész a pénzeszköz átvételek, melyek a Hivatal, mint az Európai Menekültügyi Alap Felelős Hatósága tevékenységéhez köthetők.  
A másik jelentős rész a támogatásértékű bevétel, amely a pályázatokon nyert céloknak megfelelően került felhasználásra.  
Az év végén az **egyensúlyi tartalékból 438,3 millió Ft-**tal részesültünk, melynek célja a 2009. költségvetési év tehermentesítése volt. A biztosított pénzeszközből megvettük a BKV bérleteket, étkezési utalványt rendeltünk előre, illetve bérleti díjakat fizettünk ki, és a befogadó állomásokon konzerveket, higiéniai eszközöket készleteztünk be.

**Követelés állományunk** jelentősen csökkent, **329,0 millió Ft-ról 41,5 millió Ft**-ra. Ennek oka, hogy a korábbi években nyújtott pályáztatás alapján kifizetett Európai Menekültügyi Alap pályázatok lezárása megtörtént, a felhasznált támogatásokat elszámolható költségeknek ítéltük, a támogatási programok miatti követelések közül ezek kivezetésre kerültek.  
Behajtási eljárást egy esetben indítottunk a Fővárosi Bíróságnál a jogtalanul felhasznált támogatás visszafizetésére, a pert a Hivatal jogerősen megnyerte, de pénzügyi teljesítés még nem történt, erre **értékvesztést** számoltunk el **916 ezer Ft** értékben.  
A **vevői követelésekre 286 ezer Ft** értékvesztést számoltunk el, tekintettel arra, hogy ezek még 2007. évi tartozások voltak, és a többszöri felszólítás is eredménytelen maradt.  
**Behajthatatlan követelésként 3,8 millió Ft**-ot írtunk le, mivel a bírósági eljárások során a Hivatal részére megítélt perköltségeket (személyenként 5-20 ezer Ft közötti összeg) a külföldi állampolgárok háromszori felszólításra sem fizették be, ezeket az összeg nagyságára is tekintettel behajthatatlan követelésnek minősítettük.

**4. Előirányzat maradvány**

A **2007. évi** **előirányzat maradvány 74,1 millió Ft** volt. Ebből **8,2 millió Ft** uniós pályázaton nyert pénzeszköz, **19,7 millió Ft** a bűnmegelőzési pályázaton nyert pénzeszköz maradványa volt, mely pályázat megvalósítási időszaka 2008. április 30-ig tartott.  
A **2008. évi előirányzat maradvány 223,2 millió Ft**, melyből 1,8 millió Ft a Kormány által biztosított 2008. évi kereset kiegészítésből a fel nem használt, Hivatalt meg nem illető összeg. A maradványunk áthúzódó kötelezettségvállalással terhelt (szállítói kötelezettség, illetve a 2008. decemberében kifizetett nettó személyi juttatások levonásai).

**5. Egyéb jogcímek**

A 2008. évben **kincstári vagyonértékesítésre** a leselejtezett gépjárművek esetében közjegyző jelenlétében, az állami vagyon hasznosításának szabályai szerint került sor. Az ebből befolyt **8,1 millió Ft**-ot új közép kategóriás gépjármű beszerzésre fordítottuk, ezzel is csökkentve a gépjármű üzemeltetés költségeit.  
A Hivatal **eszközeinek** bruttó értéke az év közbeni beszerzéseknek és felújításnak köszönhetően **289,2 millió Ft**-tal, térítésmentes átvétellel, illetve az előző években nem aktivált beruházások befejezésével további **104,3 millió Ft**-tal nőtt.  
Az év során jelentős **selejtezést** hajtottunk végre, elsősorban a számítástechnikai és irodatechnikai gépek, berendezések esetében. Az így kivezetett bruttó érték **131,4 millió Ft**, a nettó érték lényegesen kevesebb **100 ezer Ft**, tekintettel arra, hogy ezek a berendezések már teljesen „0"-ra leírt elhasználódott eszközök voltak.

Önálló lakásépítési számlával a Hivatal nem rendelkezik, és kincstári körön kívül vezetett számlája sincs.  
Letéti számlával egyedül a Debreceni Befogadó Állomás rendelkezett az év elején, a számla év közben megszüntetésre került.  
Budapest, 2009. április

Dr. Végh Zsuzsanna

főigazgató